**Skiturer ved foten av Glittertind – Jotunheimen**

1.386 moh, der ren snø ligger urørt, finner vi Glitterheim - DNT Oslo og Omegns ærverdige, betjente hytte i hjertet av Jotunheimen. Dager så langt inn i fjellet er eventyrlig og eksklusivt.

Med trygge, fjellvante turledere, og bestyrere som stolte bærere av DNT-tradisjoner og god mat, er det bare å nyte turene ute på tur i visshet om at du blir tatt godt vare på både ute og inne.

Med beltebil inn til, og ut fra Glitterheim, legger vi også opp til lette skiturer mellom høye tinder, snølagte breer og vide daler. På denne turen er det ikke toppene som er målet, men å være ute i frisk fjelluft. Dette er turen for deg som er litt rusten på fjellski, som ønsker lett sekk på ryggen og som koser deg på tur selv om de ikke blir så lange og bratte.

PROGRAM

**Dag 1: Oppmøte Veoli, beltebil til Glitterheim, 1.386 moh**

Vi møtes på Veoli. Herfra blir dere transport helt inn til Glitterheim i beltebil, ca 25 km. Vel framme blir det romfordeling og middag. Deretter samles vi i peisestua for planlegging av turene de neste dagene samt presentasjon av hverandre.

**Dag 2. Visitt til Skautflya, ca 12 km**  
Fordelen med å bo fast på en hytte, er at man kan ta seg god tid til frokost. Skituren denne dagen går opp mot Skautflya, langs kvistet rute. Vi graver oss en fin lunsjplass.

Og vi behøver ikke forhaste oss med hjemturen. Middagen skal vi nok rekke uansett.

**Dag 3. Hestlægerskardet og Hestlægerhøe 1.790 moh,**  
Vi følger den kvistede ruta sørover og vi kommer opp i Hestlægerskardet (1.690 moh) og får fin utsikt mot Glittertinden i nord og omkringliggende topper. Fra Hestlægerskardet får vi også utsikt mot toppene i sør, bl.a. Besshø, 2.258 moh. Kanskje rusler vi litt opp mot vestre Hestlægerhøe også. Så får vi trent litt på nedkjøringa til Glitterheim. Passe slakt og bredt til at det skal bli moro.

Mørket senker seg over dalen og vi kan igjen nyte kvelden foran peisen etter en velfortjent middag.

**Dag 4. På ski mot Veoli.**  
Det er ca 25 km kvistet rute til Veoli. Den som vil kan gå hele veien ut, mens bagasjen blir fraktet. Man kan bli plukket opp underveis, eller man kan sitte på hele veien ut. Du velger selv. Beltebilen går fra Glitterheim kl. 10.00, så de som ønsker å gå et stykke utover starter skituren kl. 09.00. Da får man ca to timer utover før man blir tatt igjen. Resten av følget tar beltebilen kl. 10.00 eller går hele veien ut. Avskjed tas etter hvert som deltakerne setter seg i beltebilen.

For dere som ønsker å gå hele veien ut, satser vi på å avslutte ca kl.15 på Veoli.

*Med forbehold om endring i programmet! Det er turlederne*, *som etter å ha tatt hensyn til føre, væremelding og i samråd med bestyrere og deltakere, beslutter om dagens tur lar seg gjennomføre som programfestet.*

*Alle tidsberegninger er gjort ut i fra en gjennomsnittsfart på ca 3 km/ t. Vær obs på at pauser, vær- og føreforhold, ol. ikke er innberegnet i tid brukt på turen.*

Passer turen for meg

[**Gradering av turen**](https://www.dntoslo.no/graderingfellesturer/?_ga=2.102559553.1722663461.1597219238-178846397.1568365236)**: lengde rød, terreng blå**  
Vinterfjellet er vakkert, men lunefullt. Selv den enkleste skitur kan bli svært krevende med utfordrende skiføre og mye vær. Med riktig og godt utstyr er det oftest disse turene man husker best og som gir godt samhold og gode historier. I fjellet går man utenom preparerte løyper og må være forberedt på å tråkke spor selv. Pakk sekken riktig og smart.